Predkladacia správa

	Návrh zákona, ktorým sa mení a dopĺňa zákon č. 516/2008 Z. z. o Audiovizuálnom fonde a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony sa predkladá ako iniciatívny materiál.

V zmysle predkladaného návrhu zákona sa navrhuje, aby sa podporná činnosť Audiovizuálneho fondu (ďalej len „fond“), ktorá je v súčasnosti zameraná na podporu audiovizuálnej kultúry v Slovenskej republike, rozšírila aj na oblasť podpory audiovizuálneho priemyslu, pričom takýto krok je nevyhnutným systémovým opatrením v oblasti audiovizuálnej kultúry a priemyslu v Slovenskej republike. 

Dotačný mechanizmus, ktorý fond zaviedol do praxe, je dnes už nenahraditeľným nástrojom na podporu audiovizuálnej kultúry v Slovenskej republike. Pozitívne výsledky doterajšej podpornej činnosti fondu sa prejavujú najmä v náraste počtu slovenských hraných, dokumentárnych a animovaných audiovizuálnych diel, ale aj v ich narastajúcom ohlase a získaných oceneniach na významných medzinárodných festivaloch i mnohých ďalších kultúrnych podujatiach na Slovensku aj v zahraničí. 

Aj napriek uvedeným skutočnostiam však audiovizuálne prostredie na Slovensku stále nie je dostatočne konkurencieschopné najmä pokiaľ ide o výrobné a technologické zázemie audiovizuálnej produkcie, ako aj z hľadiska dostupnosti finančných zdrojov a investícií do audiovizuálnej produkcie mimo sféry verejných financií. V krajinách s porovnateľným audiovizuálnym trhom, aký existuje na Slovensku, objektívne nie je možné z využívania a distribúcie audiovizuálnych diel generovať finančné zdroje potrebné pre rozvoj audiovizuálneho priemyslu, pre budovanie infraštruktúry aj pre investície do ďalšej, najmä finančne náročnejšej audiovizuálnej produkcie. Tvorba a výroba realizačne náročnejších filmových diel a žánrov (napr. rozprávka, fantasy, historické filmy, sci-fi a pod.) je bez zahraničných investícií a verejnej podpory na Slovensku prakticky nemožná a takéto žánre v slovenskej audiovízii dlhodobo chýbajú. 

Vzhľadom na uvedené sa navrhuje, aby sa hlavná činnosť fondu rozšírila aj na poskytovanie finančných prostriedkov na podporu audiovizuálneho priemyslu v Slovenskej republike. Oblasť podpory audiovizuálneho priemyslu je upravená v navrhovanej štvrtej časti zákona. 

V zmysle návrhu zákona bude fond poskytovať finančné prostriedky na podporu audiovizuálneho priemyslu na realizáciu filmového projektu, pričom filmovým projektom sa na účely tohto zákona rozumie audiovizuálne dielo, ktoré je hraným, dokumentárnym alebo animovaným kinematografickým dielom alebo dielom primárne určeným pre televízne vysielanie, ktorého obsah je v súlade s príslušnými právnymi predpismi Európskej únie, čo sa preukazuje kultúrnym testom alebo koprodukčným štatútom vydaným oprávnenou osobou, neschvaľuje násilie, ani ho žiadnou formou nepodporuje, nijako neuráža ľudskú dôstojnosť, ani iným spôsobom neporušuje právny poriadok Slovenskej republiky a nie je pornografického charakteru. Finančné prostriedky na podporu audiovizuálneho priemyslu bude možné poskytnúť na realizáciu filmového projektu, ktorého celkový plánovaný rozpočet nie je nižší ako 2 500 000 eur a v súvislosti s vytvorením ktorého boli uhradené oprávnené výdavky minimálne vo výške 2 000 000 eur.

Oprávnenými výdavkami sa v zmysle návrhu zákona rozumejú výdavky, ktoré priamo súvisia s realizáciou filmového projektu a v zásade ide o všetky úhrady za tovary, služby, odmeny a mzdy, ktoré sú zdaňované v Slovenskej republike. Do celkovej sumy oprávnených výdavkov sa nezapočítavajú výdavky uhradené z finančných prostriedkov poskytnutých z verejných prostriedkov. Fond bude v zmysle návrhu zákona poskytovať finančné prostriedky na podporu audiovizuálneho priemyslu formou dotácie vo výške 20 % oprávnených výdavkov, pričom na poskytnutie finančných prostriedkov na podporu audiovizuálneho priemyslu nebude právny nárok.

Návrh zákona upravuje aj proces podávania žiadosti o podporu audiovizuálneho priemyslu. Žiadateľ o podporu je povinný svoj filmový projekt najskôr zaregistrovať v registračnom systéme fondu, pričom k žiadosti žiadateľ okrem iných príloh priloží aj vyplnený kultúrny test alebo koprodukčný štatút. V prípade ak filmový projekt spĺňa všetky kritéria stanovené zákonom, fond vydá žiadateľovi osvedčenie o registrácii filmového projektu, ktoré je platné tri roky odo dňa jeho vydania. Žiadosť o podporu audiovizuálneho priemyslu je oprávnený predložiť fondu žiadateľ, ktorý má platné osvedčenie o registrácii filmového projektu, a to po skončení realizácie tohto filmového projektu na území Slovenskej republiky. Po doručení žiadosti o podporu audiovizuálneho priemyslu fond skontroluje, či žiadosť podal oprávnený žiadateľ, či je predložená žiadosť správne vyplnená a obsahuje všetky prílohy. Kancelária zároveň preverí administratívnu zhodu a správnosť oprávnených výdavkov. Následne fond vydá žiadateľovi potvrdenie o celkovej výške oprávnených výdavkov, z ktorých sa mu vypočíta výška dotácie. Po vydaní potvrdenia o celkovej výške oprávnených výdavkov fond písomne oznámi žiadateľovi výšku dotácie, ktorá mu bude poskytnutá a následne fond predloží žiadateľovi návrh zmluvy o poskytnutí finančných prostriedkov na podporu audiovizuálneho priemyslu, po podpise ktorej sa žiadateľ stáva prijímateľom finančných prostriedkov na podporu audiovizuálneho priemyslu.

Jednotlivé európske štáty v súčasnosti intenzívne uplatňujú rôzne formy stimulov pre zahraničné produkcie, aby tak podporili aj stabilitu a rozvoj priemyselnej základne, ktorá je nevyhnutná pre kontinuálne fungovanie aj pre udržateľný rozvoj vlastnej audiovizuálnej kultúry. Systém štátnej podpory súkromných investícií do filmového priemyslu prináša preukázateľné efekty – nielen z hľadiska návratnosti v príjmoch verejných rozpočtov, ale najmä z hľadiska rozvoja audiovizuálneho priemyslu v danej krajine, jeho infraštruktúry, technologickej inovácie aj profesijného zázemia. Stimuly pre zahraničné filmové produkcie sa v rôznych formách uplatňujú vo viacerých členských štátoch Európskej únie, napr. Česká republika, Maďarsko, Nemecko, Belgicko, Francúzsko, Chorvátsko, Taliansko.

Navrhovaný systém podpory investícií do audiovizuálneho priemyslu svojím zameraním a administratívnym mechanizmom predstavuje koncepčné a vo vzťahu k existujúcemu dotačnému mechanizmu komplementárne riešenie pre komplexné zabezpečenie strategických cieľov a rozvojových zámerov audiovizuálnej kultúry a priemyslu v Slovenskej republike. Predpokladá sa, že navrhovaný mechanizmus vyvolá záujem zahraničných produkcií o nakrúcanie a realizáciu audiovizuálnych diel v Slovenskej republike, vytvorí impulzy pre rozvoj chýbajúcej infraštruktúry audiovizuálneho priemyslu v Slovenskej republike najmä v oblasti moderných technológií, zvýši medzinárodnú konkurencieschopnosť audiovizuálneho priemyslu v Slovenskej republike, bude prínosom pre propagáciu a prezentáciu Slovenskej republiky a jej regiónov a zvýši príležitosť pre uplatnenie profesií a pre získanie profesijných skúseností aj na takých projektoch, ktoré svojou finančnou aj realizačnou náročnosťou výrazne prevyšujú potenciál slovenského producentského prostredia. Predpokladá sa, že navrhovaný mechanizmus bude taktiež predstavovať reálny prínos pre verejný rozpočet (dane, odvody, úspora na dávkach v nezamestnanosti) a rozvoj služieb a pracovných príležitostí v audiovízii. Reálny ekonomický prínos bude však možné pomenovať a kvantifikovať iba na základe uskutočnenia a vyhodnotenia viacerých projektov, ktoré budú z tohto programu podporené (predpoklad vyhodnotenia ku koncu roka 2015).
Návrhom zákona sa v súvislosti s prechodom na menu euro od 1. januára 2009 novelizujú aj iné právne predpisy. 

Návrh zákona je v súlade s Ústavou Slovenskej republiky, ústavnými zákonmi, zákonmi a medzinárodnými zmluvami, ktorými je Slovenská republika viazaná, ako aj s právom EÚ.  

Predkladaný návrh zákona má nominálny negatívny vplyv na rozpočet verejnej správy a nemá vplyv na životné prostredie. Predkladaný návrh zákona má pozitívny sociálny vplyv, pozitívny vplyv na podnikateľské prostredie a na informatizáciu spoločnosti.

Predkladaný materiál bol predmetom medzirezortného pripomienkového konania a na rokovanie Legislatívnej rady vlády Slovenskej republiky sa predkladá bez rozporov.